Aerodrom Čenej

Aerodrom Čenej, poznat kao i aerodrom Novi Sad, je sportski aerodrom u Čeneju, Vojvodini, Srbiji. Nalazi se 16 kilometara severno od grada Novog Sada, na istočnoj strani autoputa A1. Sportski aerodrom Čenej Korisnik aerodroma je aero-klub Novi Sad, osnovan davne 1923. godine kao Mesni odbor Aero-kluba Kraljevine Srba, Hrvata i Slovenaca. 1932. godine je u aero-klub ušlo Udruženje rezervnih avijatičara, koje ga materijalno i kadrovski pojačava, donoseći pet svojih aviona. Mesec dana posle oslobodjenja u Drugom svetskom ratu novembra 1944. godine grupa mladih entuzijasta, u glavnom vojnih pilota i mehaničara sa aerodroma Jugovićevo, obnovila je sportsko vazduhoplovstvo u Novom Sadu, a oktobra 1946. godine osnovala je Društvo za sportsko vazduhoplovstvo koje je 1951. godine dobilo ime aero-klub Heroj Pinki da bi 1994. godine bio preimenovan u današnji naziv, aero-klub Novi Sad. Na svom Sportskom aerodromu Čenej, koji je pušten u rad 1953. godine, članovi aero-kluba su organizovali mnogobrojna domaća i međunarodna takmičenja, aeromitinge i prikaze letenja. Sportisti aero-kluba Novi Sad su osvajači mnogobrojnih pehara i medalja i višestruki su državni prvaci u svim vazduhoplovnim sportovima. Sportski aerodrom Čenej je svečano otvoren i pušten u rad 14. juna 1953. godine. Izgrađen je za potrebe novoformiranog Vazduhoplovnog centra Vojvodine u uslovima Rezolucije Informbiroa i sveobuhvatne blokade Jugoslavije (nakon spora između Tita i Staljina), u skladu sa novom strategijom odbrane zemlje u kojoj su aero-klubovi i vazduhoplovni centri imali značajno mesto. Lokaciju za budući aerodrom pronašao je "posle dugotrajnog traganja iz automobila i aviona, i uz detaljne karte" Sredoje Pajić, tadašnji komandant Vazduhoplovnog centra, koji je vodio sve pripreme i izgradnju aerodroma. Izgradnja je počela 26. marta 1952. Objekte je projektovao arhitekta Vasa Pejić, a radove je izvodio Građevinar iz Novog Sada. Aerodrom Čenej se nalazi na 16-tom kilometru od Novog Sada, sa desne strane (starog) puta M-5, Novi Sad-Subotica. Aerodrom je pravougaonog oblika dimenzija 1500 m x 300 m, dok su dimenzije travnate poletno-sletne staze 1500 m x 100 m, a nalazi se na 81 m nadmorske visine. Aerodrom je, pre svega, namenjen sportskoj i poljoprivrednoj avijaciji, a na njemu se održavaju i razna takmičenja. Tako je npr. oboren rekord u takmičenjima 2008. godine kada je učestvovalo čak pedeset jedrilica, a aero-klub Novi Sad je osvajač državnog prvenstva treću godinu za redom. Obnova Izgradnja kontrolnog tornja počela je 1994. godine, ali do 2023. godine aerodrom nije završen. Uskoro se očekuje otvaranje novosadskog aerodroma za civilne letove. Grad Novi Sad planira da pokrene operacije civilnog vazduhoplovstva i poveže Novi Sad sa aerodromima kao što su Solun, Tivat, Budimpešta, Ljubljana, Beč i drugi. Galerija slika Reference Vanjske veze „Zvanična stranica Aerodroma Novi Sad”. Pristupljeno 10. 4. 2023.